Solidariteit bal belastingvuis - Solidariteit WêreldSolidariteit Wêreld
Tuis › Mediaverklarings › Solidariteit bal belastingvuis
Die Solidariteit NetWerk het aangekondig dat hy die komende week gaan afskop met ’n omvattende wettige belastingprotes-veldtog. Dié protes sluit minstens ses regsaksies teen staatsondernemings en belastingplunderaars in. Die aksies behels onder andere ’n aansoek vir sakeredding van die SAL. Volgens Solidariteit gaan die SAL-saak die grootste belastinghofsaak nóg in Suid-Afrika wees.
“Dit is tyd dat belastingbetalers oorgaan tot aktiewe, wettige belastingprotes. Suid-Afrika moet die krag van belastingaktivisme ontdek. Die smaak daarvan is reeds met die E-tol-protes geproe. Belastingprotes hoef nie weerhouding in te sluit nie. Belastingbetalers kan oor tradisionele grense saamstaan en van regsinstrumente gebruik maak om die staat en belastingplunderaars tot verantwoording te bring,” het dr Dirk Hermann, bestuurshoof van Solidariteit gesê.
Solidariteit gaan reeds hierdie week dringende hofstukke op die sukkelende wapenvervaardiger, Denel beteken om hom te dwing om werkloosheidsversekering en belasting wat van werknemers afgetrek is, oor te betaal. Solidariteit het ook met ’n proses ingevolge artikel 165 van die Maatskappywet begin om wanbestuur en korrupsie van voormalige direkteure van Denel te ondersoek, met die oog op moontlike vervolging.
’n Soortgelyke artikel 165-proses gaan ook saam met Sakeliga by Eskom gevolg word. Dit kan groot implikasies vir voormalige direkteure van Eskom, soos Brian Molefe, inhou. Soortgelyke aansoeke teen ander direkteure by ander staatsondernemings kan volg.
Solidariteit gaan ook vra dat advokaat Gerrie Nel, van AfriForum se privaat vervolgingseenheid, met ’n proses van privaat vervolging teen Molefe begin. Dit volg nadat die vervolgingsgesag nog geen stappe teen Molefe geneem het na Solidariteit se klagte van bedrog teen hom nie. Solidariteit en Molefe is ook eersdaags in die Konstitusionele Hof oor Molefe wat gelde aan Solidariteit verskuldig is nadat die hof in Solidariteit se guns bevind het dat Molefe hom onregmatig uit Eskom se pensioenfonds verryk het.
Solidariteit het ook ’n kostebevel teen Hlaudi Motsoeneng, voormalige SAUK-hoof gekry na ’n hofuitspraak ten gunste van die SAUK 8. Die stryd teen Motsoeneng is tot in die Konstitusionele Hof gevoer en met die uitsondering van R20 000, is al Solidariteit se geld deur Motsoeneng terugbetaal.
Die grootste saak gaan ’n aansoek om sakeredding teen die SAL en die Minister van Openbare Ondernemings, Pravin Gordhan, wees. Solidariteit wou ongeveer ’n jaar gelede ’n soortgelyke saak teen die SAL bring, maar die SAL se voormalige uitvoerende hoof, Vuyani Jarana het verskeie beloftes aan Solidariteit gemaak.
“Dié beloftes is egter nie nagekom nie en Jarana is weg. Ons moet volhoubare werk by die SAL beskerm. Ons het by Denel gesien wat met werkers gebeur as daar te lank op ’n sakereddingsaansoek gewag word.
Dit sal die eerste keer wees dat ’n sakereddingsaansoek teen ’n staatsonderneming gebring word. Dis een van die ingrypendste aksies van belastingbetalers om hulle eie belastinggeld in beskerming te neem. Die werk van ons lede en belastingbetalers se geld in die SAL is te waardevol om die lugredery finaal te laat neerstort,” het Hermann gesê.
Volgens Hermann onderskat belastingbetalers hulle krag. Die staat werk nie met hulle eie geld nie, maar met die geld van belastingbetalers. Verkiesings is nie die enigste manier waarop die staat verantwoordbaar gehou kan word nie. Daar is verskeie regsinstrumente wat gebruik kan word. Dis nie dislojaal om wettige instrumente vir verantwoordbaarheid te gebruik nie. Dis juis lojaal teenoor belastingbetalers en gewone Suid-Afrikaners, arm en ryk, wit en swart wat goeie infrastruktuur en dienste van die staat verwag en geregtig is daarop.
Meer inligting oor die verskillende sake sal in die volgende maand bekend gemaak word.